**Lenna Kuurmaa** (sündinud 26. septembril 1985 Tallinnas) on eesti muusik, ning ansambli Vanilla Ninja laulja.

2015. aasta sügisel osales ta TV3 telesaates "Su nägu kõlab tuttavalt".

Lapsepõlv
---------

Lapsepõlves elas Lenna Kuurmaa Mustamäel ema, isa ja vend Raidoga. Kooliteed alustas Lenna Tallinna 54. Keskkoolis, kus käis saksa keele süvaõppeklassis (paar aastat ka saksa osakonnas). See jäi aga bändi tõttu pooleli. Õpingute ajal oli Lenna Kuurmaa ka hea sportlane, kuuludes kooli korvpallinaiskonda. Lisaks osales ta võimlemis-, ujumis- ja kergejõustikuvõistlustel.

Muusikaline karjäär
-------------------

Vanilla Ninja (Piret Järvis, Lenna Kuurmaa, Katrin Siska) Eurolaul 2007
Laulmist hakkas Lenna Kuurmaa õppima Eesti Televisiooni laste laulustuudios, kus ta laulis 14 aastat. Sellele lisaks õppis ta Nõmme Muusikakoolis viiulit.

Lenna Kuurmaa osales 1993. aastal Eesti Televisiooni saates "Laulukarussell".

Eesti Televisiooni laulukooriga osales ta paljudel rahvusvahelistel lauluvõistlustel ja nii mõnigi kord toodi võit koju. Kuurmaa on laulnud muusikalides "Kuningas ja mina" ning "Helisev muusika". Tallinna Saksa Gümnaasiumi lauluvõistlustel võitis ta samuti esikohti. 

2002 võttis Lenna osa konkursist Fizz Superstar, kus jõudis 15 veerandfinalisti hulka. Sellega jäi ta silma plaadifirmale TopTen ja nii ta Vanilla Ninjasse valitigi.

2006. aastal oli Kuurmaa "Laulukarusselli" 7–9-aastaste vanusegrupi saatejuht. 

3. jaanuaril 2007 esines ta 2006. aasta R2 Aastahiti galakontserdil Unistuste Bändi koosseisus, esitades Justin Timberlake'i loo "Sexyback".

24. veebruaril 2007 esines Kuurmaa Tartus iga-aastasel Eesti Vabariigi iseseisvuspäeva vastuvõtul.

2007. aasta sügisel osales Kuurmaa saatesarja "Kaks takti ette" eelžüriis.

2017. aasta noorte laulu- ja tantsupeol esines Lenna Kuurmaa solistina, esitades ka peo nimilugu "Mina jään".

### Eesti Laul

Lenna Kuurmaa esinemas Tallinnas Raekoja platsil (2012)
2007. aasta Eurovisiooni eelvoorus osales ainult 10 laulu ja kõik need tellis Eesti Televisioon otse valitud autoritelt. Nende hulka kuulus ka Lenna Kuurmaa, kelle laul aga ei võitnud. Helsingis toimunud Eurovisioonile saadeti eelvooru võitja Gerli Padar.

2010. aastal jõudis Lenna Kuurmaa konkursi Eesti Laul finaali, kus ta jäi 2. kohale looga "Rapunzel". 2012. aasta Eesti Laulu võistlusel jäi ta finaalis 2. kohale looga "Mina jään". 2014. aasta Eesti Laulu võistlusel jäi ta 4. kohale looga "Supernoova". 2017. aastal osales Lenna Eesti Laulu võistlusel looga "Slingshot", jõudes finaalis 8. kohale.

Filmirollid
-----------

* Maya, Rainer Sarneti lavastatud filmis "Kuhu põgenevad hinged"
* Angela, TV3 seriaalis "Kodu keset linna"
* Lenna, talgufilmis "Täitsa lõpp!"
* Viivi, Aku Louhimiesi lavastatud filmis "Vuosaari" (2012)
* Ramilda, TV3 seriaalis "Kättemaksukontor" (2017)

Diskograafia
------------

Lennal on ilmunud mitu soolosinglit ("Saatus naerdes homse toob", "Sellel ööl", "Rapunzel" jt). 2010. aasta mai lõpus ilmus tema debüütalbum "Lenna". 2013. aasta lõpus ilmus tema teine album "Teine".

| Aasta | Album | Väljaandja |
| --- | --- | --- |
| 2010 | Lenna | Mortimer Snerd |
| 2013 | Teine | Raud Meedia OÜ |
| 2018 | 3X | Made In Baltics |
|  | Singel |  |
| 2007 | Saatus naerdes homse toob |  |
| 2010 | Sellel ööl |  |
| 2009 | Rapunzel |  |
| 2012 | Mina jään |  |
| Naked Harbour | Jeahbeibe Oy |
| 2017 | Slingshot | Janedoe Music |
| Dance Alone | Janedoe Music |
| Varjud (koos Trafficuga) | Downtown |
| 2018 | Kolm korda | Made In Baltics |
| Keeruta (koos Nubluga) | Made In Baltics |
| 2020 | Uues valguses (koos Tanel Padariga) | Padar Production |

Isiklikku
---------

Lenna Kuurmaa oli suhtes kitarrist Robert Vaiglaga, kes on basskitarrist Raul Vaigla poeg. Neil sündis 2. märtsil 2013 tütar Ami ja 30. märtsil 2015 tütar Matilda. 

5. jaanuaril 2019 kihlus ta Lapimaal Lauri Mäesepaga. Novembris 2020 sündis neil poeg Kusti. Juunis 2021 nad abiellusid. 

Ajakirja Kroonika lugejad valisid ta 2006. ja 2008. aastal seksikaimaks naiseks. 

2009. aastal töötas Kuurmaa osalise tööajaga Tallinna laste turvakeskuses.

Hobid
-----

Lenna Kuurmaa on jalgpallifänn ja tema enda sõnul oli tal nooremana nõrkus jalgpallurite vastu. Veel meeldib talle tantsida, näidelda ja laulda.

Vaata ka
--------

* XII noorte laulu- ja tantsupidu

Viited
------

1. ↑  "Kes? Mis? Kus?" 2008, lk. 100–101
2. ↑  "Kes? Mis? Kus?" 2008, lk. 421
3. ↑  "Kes? Mis? Kus?" 2008, lk. 434–435
4. ↑  "Kes? Mis? Kus?" 2010, lk. 470
5. ↑  Palju õnne! Lenna Kuurmaal sündis tütar
6. ↑  Lenna Kuurmaa: Aeg läheb nii, et ei jõua silmagi pilgutada!, Kroonika, 8. mai 2015
7. ↑  "Kes? Mis? Kus?" 2010, lk. 125

Välislingid
-----------

|  |  |
| --- | --- |
|  | Pildid, videod ja helifailid Commonsis: **Lenna Kuurmaa** |

* Lenna Kuurmaa andmebaasis MusicBrainz (*inglise keeles*)
* Lenna andmebaasis MusicBrainz (*inglise keeles*)
* "Lenna Kuurmaa sai drum`n`bassi auhinna!". *TopTop.ee*. 1. veebruar 2009.
* "Lenna Kuurmaa keelas oma alastifoto kasutamise näitusel". *Elu24.ee*. 19. mai 2009.